CELEX: 32022D0667
Language: fi
Date: 2022-04-21 00:00:00
Title: Neuvoston päätös (YUTP) 2022/667, annettu 21 päivänä huhtikuuta 2022, avustustoimenpiteestä, joka on muodoltaan yleisohjelma, Afrikan unionin tukemiseksi Euroopan rauhanrahastosta kaudella 2022–2024

22.4.2022   
               
               
                  FI
               
               
                  Euroopan unionin virallinen lehti
               
               
                  L 121/38
               
            
         NEUVOSTON PÄÄTÖS (YUTP) 2022/667,
         annettu 21 päivänä huhtikuuta 2022,
         avustustoimenpiteestä, joka on muodoltaan yleisohjelma, Afrikan unionin tukemiseksi Euroopan rauhanrahastosta kaudella 2022–2024
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvoston päätöksen (YUTP) 2021/509 (1) mukaisesti on perustettu Euroopan rauhanrahasto, jäljempänä ’rahasto’, jonka avulla jäsenvaltiot rahoittavat unionin yhteisen ulko- ja turvallisuuspolitiikan alalla toteuttamia toimia rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan mukaisesti. Päätöksen (YUTP) 2021/509 1 artiklan 2 kohdan toisen alakohdan ii alakohdan nojalla rahastosta voidaan rahoittaa avustustoimenpiteitä, joilla tuetaan alueellisten tai kansainvälisten järjestöjen johtamien rauhantukioperaatioiden sotilaallisia näkökohtia.
                  
               
                     (2)
                  
                  
                     Rahaston avustustoimenpiteet voivat olla muodoltaan erityisiä toimenpiteitä tai yleisiä tukiohjelmia, joilla on tietty maantieteellinen tai alakohtainen painotus.
                  
               
                     (3)
                  
                  
                     Neuvosto on tietoinen siitä, että EU:n ja Afrikan kumppanuus rauhan ja turvallisuuden aloilla yhteisen Afrikka–EU-strategian mukaisesti on edelleen strategisesti tärkeä, etenkin yhteistyöpuitteet, jotka vahvistettiin Afrikan rauhanrahaston nojalla, sekä Afrikan unionin (AU) johtavasta roolista rauhan ja turvallisuuden säilyttämisessä Afrikan mantereella AU:n rauhan ja turvallisuuden neuvoston perustamisesta tehdyn pöytäkirjan 16 artiklan mukaisesti. Neuvosto on edelleen sitoutunut lisäämään AU:n valmiuksia tällä alalla, tarjoamaan apua Afrikan johtamiin rauhantukioperaatioihin sekä lujittamaan Afrikan rauhan ja turvallisuuden rakenteita niiden saattamiseksi täysin toimintakykyisiksi Euroopan unionin ja Afrikan unionin välillä 23 päivänä toukokuuta 2018 allekirjoitetun rauhaa, turvallisuutta ja hallintoa koskevan yhteisymmärryspöytäkirjan mukaisesti, sekä pitämään yllä jo olemassa olevia yhteistyömekanismeja, erityisesti yhdennettyä lähestymistapaa, joka perustuu kumppanuuteen, kuulemiseen ja tiiviimpään strategiseen koordinointiin.
                  
               
                     (4)
                  
                  
                     Unionin tuen saumaton siirtyminen Afrikan rauhanrahastosta rahastoon varmistettiin hyväksymällä vuoden 2021 jälkipuoliskon kattava avustustoimenpide, joka on muodoltaan yleisohjelma, AU:n tukemiseksi (2). Vuoden 2021 jälkipuoliskon kattavan kyseisen yleisohjelman jälkeen olisi hyväksyttävä AU:n tukemiseksi vuosina 2022–2024 monivuotinen yleisohjelma, joka mahdollistaa luotettavan ja ennakoitavan rahoituksen tarjoamisen jatkumisen Afrikan johtamille rauhantukioperaatioille, joilla on AU:n rauhan ja turvallisuuden neuvoston toimeksianto tai valtuutus; samalla varmistetaan tarvittava joustavuus, jotta Afrikan mantereen konfliktien kehitykseen voidaan reagoida vaikuttavasti ja tehokkaasti. On odotettavissa, että avustustoimenpiteen mukaisia toimia saattavat toteuttaa yhteisöt, joilla on kokemusta Afrikan rauhanrahaston mukaisten toimien täytäntöönpanosta sekä niiden toimien täytäntöönpanosta, jotka ovat vuoden 2021 jälkipuoliskon kattavan, AU:n tukemiseksi rahastosta toteutetun avustustoimenpiteen, joka on muodoltaan yleisohjelma, mukaisia.
                  
               
                     (5)
                  
                  
                     AU pyysi 1 päivänä heinäkuuta 2021 unionin ulkoasioiden ja turvallisuuspolitiikan korkealle edustajalle osoitetulla kirjeellään unionia antamaan 1 päivästä heinäkuuta 2021 alkaen jatkuvaa tukea Afrikan johtamille rauhantukioperaatioille, joilla on AU:n rauhan ja turvallisuuden neuvoston toimeksianto tai valtuutus.
                  
               
                     (6)
                  
                  
                     Avustustoimenpiteet on määrä toteuttaa ottaen huomioon päätöksessä (YUTP) 2021/509 vahvistetut periaatteet ja vaatimukset sekä rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti.
                  
               
                     (7)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti ihmisoikeuksia koskevan kansainvälisen oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan avustustoimenpide, joka on muodoltaan yleisohjelma, Afrikan unionin (AU) tukemiseksi Euroopan rauhanrahastosta, jäljempänä ’avustustoimenpide’. Avustustoimenpiteestä rahoitetaan poliittisten ja turvallisuusasioiden komitean (PTK) 31 päivään joulukuuta 2024 mennessä hyväksymiä toimia.
            
            
               2.   Avustustoimenpiteen yleisinä tavoitteina on väkivaltaisten konfliktien yleisyyden, keston ja intensiteetin vähentäminen Afrikassa sekä AU:n roolin vahvistaminen rauhan ja turvallisuuden alalla Afrikan mantereella. Avustustoimenpiteen erityisenä tavoitteena on parantaa konfliktinhallintaa hyödyntämällä AU:n komission ja Afrikan alueellisten järjestöjen rauhantukioperaatioiden sotilaallisia osia.
            
            
               3.   Tämän artiklan 2 kohdassa asetettujen tavoitteiden saavuttamiseksi avustustoimenpiteellä rahoitetaan niiden Afrikan johtamien rauhantukioperaatioiden sotilaallisia näkökohtia, joilla on AU:n rauhan ja turvallisuuden neuvoston toimeksianto tai valtuutus, mukaan lukien seuraavat toimet:
               
                           a)
                        
                        
                           henkilöstökulujen (ohjeellisesti 40 prosenttia rahoitusohjeen kokonaismäärästä), kuten sotilashenkilöstön päivärahojen, operaation esikunnan sotilashenkilöstön virkamatkapäivärahojen, uhrien evakuointioperaatioiden, kuoleman tai vammautumisen yhteydessä maksettavien korvausten, muona-annosten, kuljetus- ja matkakustannusten ja sotilashenkilöstön koulutuksen, kattaminen;
                        
                     
                           b)
                        
                        
                           tarvikkeisiin ja palvelujen tarjoamiseen liittyvät hankinnat ja päivitykset (ohjeellisesti 35 prosenttia rahoitusohjeen kokonaismäärästä), kuten yksittäisen sotilaan varusteet, lääketieteelliset kertakäyttötarvikkeet, ajoneuvot, polttoaine ja ajoneuvojen huolto, viestintälaitteet ja -palvelut, tietotekniikka ja tietotekniikkapalvelut, johtamis- ja valvontarakenne ja –palvelut ja muut tarvikkeet lukuun ottamatta päätöksen (YUTP) 2021/509 5 artiklan 3 kohdassa tarkoitettuja tarvikkeita tai alustoja;
                        
                     
                           c)
                        
                        
                           rakennustöiden (ohjeellisesti 25 prosenttia rahoitusohjeen kokonaismäärästä), kuten varuskuntien, koulutustilojen tai terveysasemien rakentamisen ja saneerauksen, toteuttaminen.
                        
                     
            
               4.   Avustustoimenpiteen kesto on 72 kuukautta 1 päivästä tammikuuta 2022.
            
         
         
            2 artikla
            Avustustoimenpiteen mukaisten toimien tukemisen hyväksyminen
            
               1.   Päätöksen (YUTP) 2021/509 59 artiklan 7 kohdan mukaisesti ennen avustustoimenpiteen mukaisten toimien tukemista AU:n komission on avustustoimenpiteen tuensaajana, jäljempänä ’tuensaaja’, esitettävä pyyntö.
            
            
               2.   Saatuaan tämän artiklan 1 kohdassa tarkoitetun pyynnön ja kuultuaan päätöksen (YUTP) 2021/509 nojalla nimitettyä avustustoimenpiteiden hallinnoijaa, jäljempänä ’avustustoimenpiteiden hallinnoija’, rahoituksen toteuttamiseen liittyvissä asioissa unionin ulkoasioiden ja turvallisuuspolitiikan korkea edustaja, jäljempänä ’korkea edustaja’, esittää PTK:n tutkittavaksi ja hyväksyttäväksi suosituksen, jossa esitetään ehdotettu tuki, mukaan lukien sen talousarvio, tämän päätöksen 5 artiklan 2 kohdassa luetelluista yhteisöistä ehdotetun tuen täytäntöönpanoa varten valittu yksi tai useampi taho ja konfliktisensitiivisyyteen ja riskianalyyseihin liittyvät huomiot sekä tämän päätöksen 6 artiklassa tarkoitetut seuranta- ja valvontatoimenpiteet tarpeen mukaan.
            
         
         
            3 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on 600 000 000 euroa.
            
            
               2.   Kaikkia menoja hallinnoidaan päätöksen (YUTP) 2021/509 ja Euroopan rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti.
            
         
         
            4 artikla
            Järjestelyt tuensaajan kanssa
            
               1.   Korkea edustaja tekee tuensaajan kanssa tarvittavat järjestelyt sen varmistamiseksi, että tuensaaja noudattaa tässä päätöksessä asetettuja ja PTK:n avustustoimenpiteen mukaisten toimien tukemisen hyväksymisen yhteydessä asettamia vaatimuksia ja ehtoja edellytyksenä avustustoimenpiteen mukaisen tuen antamiselle.
            
            
               2.   Edellä 1 kohdassa tarkoitettuihin järjestelyihin on sisällyttävä määräyksiä, joilla tuensaaja velvoitetaan varmistamaan, että
               
                           a)
                        
                        
                           asiaankuuluvaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta noudatetaan:
                        
                     
                           b)
                        
                        
                           kaikkea avustustoimenpiteen puitteissa annettua omaisuutta käytetään asianmukaisesti ja tehokkaasti niihin tarkoituksiin, joita varten se on annettu;
                        
                     
                           c)
                        
                        
                           kaikkea avustustoimenpiteen puitteissa annettua omaisuutta huolletaan riittävästi sen käyttökuntoisuuden ja operatiivisen käytettävyyden varmistamiseksi omaisuuden elinkaaren aikana;
                        
                     
                           d)
                        
                        
                           avustustoimenpiteen puitteissa annettua omaisuutta ei menetetä eikä siirretä ilman päätöksen (YUTP) 2021/509 nojalla perustetun rahastokomitean suostumusta muille kuin kyseisissä järjestelyissä yksilöidyille henkilöille tai yhteisöille sen elinkaaren lopussa.
                        
                     
            
               3.   Edellä 1 kohdassa tarkoitettuihin järjestelyihin on sisällyttävä määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 2 kohdassa säädettyjä velvoitteita.
            
         
         
            5 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanosta päätöksen (YUTP) 2021/509 ja Euroopan rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti ja noudattaen Euroopan rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Edellä 2 artiklassa tarkoitetut avustustoimenpiteen mukaiset toimet voi kokonaan tai osittain toteuttaa mikä tahansa seuraavista täytäntöönpanevina toimijoina toimivista yhteisöistä, tai ne voidaan toteuttaa avustuksilla, jotka voidaan myöntää ilman ehdotuspyyntöä:
               
                           a)
                        
                        
                           AU:n komissio;
                        
                     
                           b)
                        
                        
                           Maghrebin arabiunioni;
                        
                     
                           c)
                        
                        
                           Sahelin ja Saharan alueiden valtioiden yhteisö;
                        
                     
                           d)
                        
                        
                           itäisen ja eteläisen Afrikan yhteismarkkinat;
                        
                     
                           e)
                        
                        
                           Itä-Afrikan yhteisö;
                        
                     
                           f)
                        
                        
                           Itä-Afrikan valmiusjoukot;
                        
                     
                           g)
                        
                        
                           Keski-Afrikan talousyhteisö;
                        
                     
                           h)
                        
                        
                           Länsi-Afrikan talousyhteisö;
                        
                     
                           i)
                        
                        
                           Afrikan sarven alueen maiden yhteistyöjärjestö;
                        
                     
                           j)
                        
                        
                           Pohjois-Afrikan alueelliset valmiusjoukot;
                        
                     
                           k)
                        
                        
                           eteläisen Afrikan kehitysyhteisö;
                        
                     
                           l)
                        
                        
                           G5 Sahel;
                        
                     
                           m)
                        
                        
                           Tšad-järven laakson komissio;
                        
                     
                           n)
                        
                        
                           Yhdistyneiden kansakuntien (YK) ihmisoikeusvaltuutetun toimisto;
                        
                     
                           o)
                        
                        
                           YK:n pääsihteeristö;
                        
                     
                           p)
                        
                        
                           YK:n projektipalvelutoimisto;
                        
                     
                           q)
                        
                        
                           YK:n Somalian tukitoimisto;
                        
                     
                           r)
                        
                        
                           sellaiset jäsenvaltioiden ministeriöt, valtionhallinnon osastot tai muut julkisoikeudelliset elimet ja virastot taikka julkisen palvelun tehtäviä hoitavat yksityisoikeudelliset elimet, jotka on esitetty liitteessä, siinä määrin, kuin tällaisille elimille on annettu riittävät rahoitustakuut.
                        
                     
            
               3.   Avustustoimenpiteiden hallinnoijan on vahvistettava yksittäisen yhteisön kyky toteuttaa toimi tai sen osa ennen kuin PTK hyväksyy toimen tukemisen.
            
         
         
            6 artikla
            Seuranta, arviointi ja valvonta
            
               1.   Avustustoimenpiteen mukaisten toimien seuranta-, arviointi- ja valvontatoimenpiteet vahvistetaan Euroopan rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevan yhdennetyn menetelmäkehyksen mukaisesti.
            
            
               2.   Edellä 1 kohdassa tarkoitettujen toimenpiteiden tarkoituksena on erityisesti varmistaa, että tuensaaja ja muut yhteisöt, jotka saavat suoraan tukea avustustoimenpiteestä, noudattavat ihmisoikeuksia koskevaa kansainvälistä oikeutta ja kansainvälistä humanitaarista oikeutta ja että tuensaaja noudattaa muita 4 artiklassa tarkoitettujen järjestelyjen nojalla vahvistettuja sitoumuksia ja velvoitteita.
            
            
               3.   Avustustoimenpiteen mukaiselle toimelle hyväksytystä tuesta riippuen 1 kohdassa tarkoitettuihin toimenpiteisiin voi kuulua edistymisen seuranta tuensaajan kanssa sovittujen ehtojen ja vertailuarvojen suhteen, ihmisoikeuksia koskevan kansainvälisen oikeuden ja kansainvälisen humanitaarisen oikeuden noudattamista koskevien puitteiden ja huolellisuusvaatimusten laatiminen ja seuranta, omaisuuden toimituksenjälkeinen valvonta asianmukaisen käytön varmistamiseksi ja tarkoituksenvastaisten siirtojen välttämiseksi sekä irtautumis- ja luopumisstrategioiden määrittäminen.
            
         
         
            7 artikla
            Raportointi
            Korkea edustaja antaa täytäntöönpanokaudella PTK:lle puolivuosittaiset selvitykset avustustoimenpiteen täytäntöönpanosta päätöksen (YUTP) 2021/509 63 artiklan mukaisesti. Avustustoimenpiteiden hallinnoijan on ilmoitettava säännöllisesti päätöksellä (YUTP) 2021/509 perustetulle rahastokomitealle tuloista ja menoista kyseisen päätöksen 38 artiklan mukaisesti, mukaan lukien toimittamalla tiedot osallistuvista toimittajista ja alihankkijoista.
         
         
            8 artikla
            Keskeyttäminen ja lopettaminen
            
               1.   Päätöksen (YUTP) 2021/509 64 artiklan mukaisesti PTK voi päättää keskeyttää tai lopettaa avustustoimenpiteen mukaisten toimien tukemisen tai keskeyttää koko avustustoimenpiteen jäsenvaltion tai korkean edustajan pyynnöstä seuraavissa tapauksissa:
               
                           a)
                        
                        
                           jos tuensaaja ei noudata kansainväliseen oikeuteen, erityisesti ihmisoikeuksia koskevaan kansainväliseen oikeuteen ja kansainväliseen humanitaariseen oikeuteen, perustuvia velvoitteitaan tai jos se ei täytä 4 artiklassa tarkoitettujen järjestelyjen mukaisia sitoumuksiaan;
                        
                     
                           b)
                        
                        
                           jos täytäntöönpanevan toimijan kanssa tehdyn sopimuksen toteuttaminen on keskeytetty tai lopetettu sen laiminlyötyä sopimuksen mukaiset velvoitteensa;
                        
                     
                           c)
                        
                        
                           jos toimenpidettä ei voida enää toteuttaa tarjoten samalla riittävät takeet asianomaisen maan tai alueen tilanteen vuoksi;
                        
                     
                           d)
                        
                        
                           jos toimenpiteen toteuttaminen ei enää edistä sille asetettujen tavoitteiden saavuttamista tai jos se ei enää ole unionin edun mukaista.
                        
                     Kiireellisissä ja poikkeuksellisissa tapauksissa korkea edustaja voi keskeyttää avustustoimenpiteen täytäntöönpanon väliaikaisesti kokonaan tai osittain PTK:n päätöstä odotettaessa.
            
            
               2.   PTK voi suosittaa neuvostolle avustustoimenpiteen lopettamista.
            
         
         
            9 artikla
            Unionin toiminnan johdonmukaisuus
            Päätöksen (YUTP) 2021/509 8 artiklan mukaisesti on varmistettava johdonmukaisuus avustustoimenpiteen toimien ja muiden yhteisen ulko- ja turvallisuuspolitiikan alan toimien sekä unionin ulkoisen toiminnan muiden välineiden mukaisten toimenpiteiden ja unionin muiden politiikan alojen välillä, mukaan lukien yhdennetty lähestymistapa konflikteihin ja kriiseihin.
         
         
            10 artikla
            Voimaantulo
            Tämä päätös tulee voimaan päivänä, jona se hyväksytään.
            Sitä sovelletaan 1 päivästä tammikuuta 2022.
         
         
            Tehty Brysselissä 21 päivänä huhtikuuta 2022.
            
               
                  Neuvoston puolesta
               
               
                  Puheenjohtaja
               
               J.-Y. LE DRIAN
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  Neuvoston päätös (EU) 2021/1210, annettu 22 päivänä heinäkuuta 2021, avustustoimenpiteestä, joka on muodoltaan yleisohjelma, Afrikan unionin tukemiseksi Euroopan rauhanrahastosta vuonna 2021 (EUVL L 263, 23.7.2021, s. 7).
      
      
         
            LIITE
            Luettelo jäsenvaltioiden ministeriöistä, valtionhallinnon osastoista ja muista julkisoikeudellisista elimistä ja virastoista sekä julkisen palvelun tehtäviä hoitavista yksityisoikeudellisista elimistä, joille on annettu riittävät rahoitustakuut, jotka voivat toteuttaa kokonaan tai osittain avustustoimenpiteen mukaisia toimia (1):
            
                        —
                     
                     
                        Saksan kansainvälisen yhteistyön virasto
                     
                  
                        —
                     
                     
                        Expertise France
                     
                  
               (1)  Tämä luettelo koskee ainoastaan tällä päätöksellä perustettua avustustoimenpidettä eikä poissulje sitä, että muita yhteisöjä voidaan osoittaa tuleviin avustustoimenpiteisiin, mukaan lukien ne, jotka ovat muodoltaan yleisohjelmia.